Shiga
Jinghpaw Wunpawng Sha ni Myit Dum Hprang Ra Sai
- Post 17 September 2012
- Last Updated on 17 September 2012
- By Maling U Tu
- Hits: 778
Jinghpaw Wunpawng amyu sha ni kaw mying lawm ai amyu baw sang ni hte, Jinghpaw Mung kaw prat hte prat shanu nga ai, Sam, Kaw Lahka, Mung Sa Miwa ni yawng hte baw chyang machyang, ning gang hpye dang madang yawng hte gaw mungdan Shanglawt lu lam hta, langai mung n-ngam ai sha shang lawm ra sai.
Prat ningnan Rawt Malan magam bungli hpe K.I.O/K.I.A Mungshawa yawng lahkrip rara lawan shangut ra sai majaw moi na zawn shaning kade ning Rawt Malan yu sai nga shakawng ai baw aten n rai, Mungshawa mung Asuya, Asuya mung Mungshawa, Mungshawa mung Hpyen La, Hpyen La mung Mungshawa, Jinghpaw Mungdaw Mungdan kata kaw shanu nga ai Mungchying sha yawng hte gaw K.I.O/K.I.A rai sai kadai n lawt lu sai.
Ya aten hta Myo kaba kata kaw nga ai Ramma ni kani nanghpam tsa chyaru hte pyaw len nga na aten n rai sai. Kanu Kawa ni hpe sha zingri n-na hkum nga sa. Ya jang Rawt Malan magam gun hpai na sa wa, Kanu Kawa ni mung hkum hkum da. Nang hpam hte si n-na myiprwi hte Jaw Bum sara na.
Hpunau Rawang, Hpunau Lisu ni mung Rawt Malan bungli hta ningbaw ningla shara la, tinang buga tinang makawp ra sai. Zahkung Ting Ying Hpung (NDA-K), Mahtu Naw Hpung (KDA), Lasang Awng Wa Hpung (Gwi Htu), Adang Hpung ngu ai ni mung kadai hkum nga. Waju ai kaw Wa shalim hkru lawm rai na. Hpyen wa a pati kaw na mung yawng pru. Hpyen wa a Makan Dap, Magam Dap kaw n-na mung pru n-na, K.I.O/K.I.A Wuhpung woi awn n-na hpaw dat ai Padang Hkrun Lam Majan hta shang lawm n-na, Mung maden Hpyen hte, Nang Hpam malu masha Hpyen ni hpe rau sha gasat manga, sa wa saga.
Karai jaw ai Mungdan hpe gaw gap la ga. Karai shangun ai magam bungli hpe n-galaw jang Karai Kasang teng sha dingnye jaw na re. Dai majaw ya aten hta kadai wa mung mau dung nga na aten n rai sai. K.I.O/K.I.A ningbaw ningla ni mung rai dum ai myit n rawng ai sha Karai Kasang Yehow wa a ndai ga hta hkan n-na lam woi sa wa ra na re.
Dai majaw Jinghpaw Wunpawng sha ni hte Jinghpaw Mungdaw Mungdan kaw shanu nga ai mungchying sha yawng gaw ndai hpang jahtum galaw shakre ra ai. Mungshawa Rawt Malan magam hta kadai n-hprai ai sha, dang di dang dep ai shara kaw tsap n-na shang lawm ra saga ai.
Karai a Amyu, Karai a jaw ai Mungdan hta kade n na yang ning ngai grin nga lu na saga ai law.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn